Helsinki menettää nyt "kaikkein toivotuimpia asukkaita" – Vantaa imee nuoria aikuisia

MUUTTO Vantaalle muuttaa nuoria etenkin Helsingistä. Asiantuntija kehuu kaupungin tekemiä investointeja.

Vantaalle muuttaa eniten alle 35-vuotiaita ihmisiä. Armi Suojanen/Arkisto

Armi Suojanen

Vaikka yhä useampi nuori aikuinen jää perheen perustamisvaiheessa asumaan Helsinkiin, menettää pääkaupunki silti runsaasti nuoria asukkaita naapurikaupunkeihin.

Etenkin Vantaa nauttii juuri nyt muhkeasta nettomuutosta, jonka virta tulee pääasiassa Helsingistä.

Tilastokeskuksen mukaan vuonna 2016 Helsingistä Vantaalle muutti 7754 henkilöä, kun Vantaalta Helsinkiin muutti 6096 vantaalaista. Nettovoittoa kertyi siis Helsingin tappioksi 1658 henkeä.

Eniten muuttaa 25–34-vuotiaita."

Espoosta tuli Vantaalle 1840 asukasta ja Vantaalta muutti Espooseen 1687. Tämäkin muuttoliikenne jäi Vantaan osalta plussalle.

– Vuosien 2010–16 aikana Vantaalle on tullut yhteensä 100760 henkilöä. Heistä 45,9 prosenttia on Helsingistä, kertoo kaupunki- ja aluekehityksen asiantuntija Timo Aro

Hän työskentelee aluekehittämisen konsulttitoimistossa MDI Oy:ssä.

–Vastaavasti Vantaalta lähdetään eniten Helsinkiin, Aro lisää.

Vantaa saa tulijoista optimaalisia asukkaita, sillä peräti 73,7 prosenttia heistä on alle 35-vuotiaita.

–Eniten muuttaa 25–34-vuotiaita. Heitä on joka kolmas muuttaja.

Seuraavaksi eniten Vantaalle tulee 15–24-vuotiaita.

–Luulisi, että sen jälkeen eniten muuttaisi lapsia, mutta kolmanneksi suurin tulijaryhmä onkin 35–44-vuotiaat, Aro jatkaa.

Hänen mukaansa kaikki kunnat tavoittelevat erityisesti juuri 25–34-vuotiaita ja Vantaa on yksi harvoja kaupunkeja, joka saa tästä ikäryhmästä muuttovoittoa.

–Tällä ikäryhmällä on valtavan iso kerrannaisvaikutus kunnan kehitykseen. He ovat vastavalmistuneita, siirtyvät työelämään ja perustavat perheitä.

–Mihin he asettuvat, sinne he myös yleensä jäävät pidemmäksi aikaa.

Vielä pari vuotta sitten Vantaa kärsi tappioita Helsingin seudun kuntien välisessä "muuttokisassa". Käänne tapahtui 2015, josta lähtien Vantaalle on muuttanut lähikunnista enemmän asukkaita kuin täältä on muuttanut pois.

Muuton syynä on tavallisesti elämänvaihe, kuten ensimmäiseen omaan kotiin muuttaminen. Myös työpaikat ja koulutusmahdollisuudet vetävät.

Aro selittää Vantaan käännettä hylkiöstä houkuttelevaksi sillä, että kaupungissa on tehty strategisia investointeja, kuten kehärata ja asuntorakentaminen sen varrelle sekä Aviapoliksen alueen laajentaminen.

–On tehty fiksuja tulevaisuuden päätöksiä ja säästetty oikeaan aikaan, Aro kiteyttää.

Seuraavaksi päättäjien ja virkamiesten on mietittävä maankäyttöä, liikennettä ja investointeja 2020-luvun lopulle ja 2030-luvun alkuun.

Muuttajat 2010–16 Vantaalle tulijoita yhteensä 100760. Muuttajia Helsingistä 45,9 prosenttia, Espoosta 10,9, Keravalta 3, Nurmijärveltä 2,3, Tampereelta 2,3, Tuusulasta 2,2,, Järvenpäästä 1,9, Oulusta 1,8 ja Turusta sekä Lahdesta 1,5 prosenttia. Pelkästään Helsingin seudun muista kunnista Vantaalle kertyi nettomuuttovoittoa 1417 asukasta vuonna 2015 ja viime vuonna 2092 henkilöä. Nettomuutto saadaan, kun siitä on vähennetty Vantaalta poismuuttaneiden määrä.